Očito nezadovoljna zadnjim potezima Vlade, koje su joj silom jačeg nametnuli "dečki" iz SDP-a, prva potpredsjednica Vlade Vesna Pusić sazvala je za danas ujutro ministarski sastanak. Vesna Pusić će inzistirati na donošenju "vrlo radikalnih mjera" koje bi olakšale investiranje u Hrvatskoj jer joj je dosta da se proračunski deficit krpa novim porezima i nametima. Šefici HNS-a očito je puknuo film prošlog tjedna nakon što je – iako se ona tome protivila – Vlada povisila trošarine na gorivo za 20 lipa po litri i najavila novi namet telekomima težak 350 milijuna kuna.

Ljutiti na ministre iz SDP-a

– Nakon posljednje odluke Vlade o povećanju trošarina na gorivo te većim nametima na telekome i nezadovoljstva HNS-a prihvaćanjem novih mjera, Vesna Pusić odlučila je preuzeti odgovornost i pokušati pronaći drugačije rješenje koje neće značiti samo smanjenje rashoda i nove namete za građane. Potrebno je snažnije punjenje prihodovne strane proračuna – poručuju iz HNS-a. Na sastanak su pozvani ministri Branko Grčić, Milanka Opačić, Siniša Hajdaš Dončić i HNS-ov dvojac – Ivan Vrdoljak i Anka Mrak Taritaš. Cilj sastanka je pronalazak rješenja za radikalno rezanje prepreka za investiranje, ali i veća međuresorna suradnja. U HNS-u su očito vrlo ljutiti na nekoliko ministara iz SDP-a.

– HNS se već dugo pokušava izboriti da sva vladina ministarstva postanu svjesna nužnosti stvaranja prijateljskog okruženja za gospodarstvo i rušenja svih barijera koje još uvijek odbijaju investitore. Postojanje blokada potvrđuje i primjer u Ministarstvu graditeljstva, koje se bori već godinu dana da pokrene projekt energetske učinkovitosti, koji je blokiran u drugim ministarstvima – poručuju iz HNS-a. U Vladi su nam jučer potvrdili da će se sastanak ministara nadležnih za gospodarstvo održati danas, ali tvrde da sastanak nije sazvala Vesna Pusić sama, nego "u suradnji s potpredsjednikom Vlade Brankom Grčićem".

Bez Milanovića

– Nakon prošlotjedne sjednice Vlade, Vesna Pusić izrazila je nezadovoljstvo mjerama za smanjenje deficita pa su stoga Grčić i ona dogovorili sutrašnji neformalni sastanak na kojemu će se razgovarati koje bi mjere za lakše investiranje Vlada mogla donijeti, a koje bi dale brze i osjetne rezultate – kažu u Vladi. Sastanak će proći bez predsjednika Vlade Zorana Milanovića.

>> 'Pokušat ćemo dogovoriti neke vrlo radikalne poteze'